**Csanytelek Község Önkormányzata Jegyzőjétől**





***🖂 6647. Csanytelek, Volentér János tér 2.sz.***

**🕿 63/578-510; 63/578-512; 63/578-513; fax: 63/578-517; jegyzo@csanytelek.hu**

CS/323-7/2024.

**E l ő t e r j e s z t é s**

**Csanytelek Község Önkormányzata képviselő-testülete 2024. októberi alakuló ülésére**

**Tárgy:** *Délkelet-Alföldi Regionális Hulladékgazdálkodási Rendszer Létrehozását célzó Önkormányzati Társulás*

*Társulási Megállapodása módosításának jóváhagyása*

**Tisztelt Képviselő-testület!**

Emlékeztetem Önöket arra, hogy 2006. év őszén 93 tagönkormányzat részvételével alakult meg a Dél-Alföldi Regionális Hulladékgazdálkodási Rendszer Létrehozását Célzó Önkormányzati Társulás (a továbbiakban. Társulás), melyben Csanytelek Község Önkormányzata alapító tagként vesz részt, jogosítványait a Magyarország helyi önkormányzatairól szóló 2011. évi CLXXXIX. törvény 88. – 92. §-a alapján gyakorolja.

A Társulás megalakuláskor tervezett célja:

- szervezeti keretet biztosít a települési önkormányzatok kapcsolat- és együttműködési rendszerének,

- az önkormányzati hulladékgazdálkodási és közszolgáltatási rendszer közös kialakítása, szervezése, működtetése, fejlesztése.

Településünk a Társulás által elkészített alábbi nyertes pályázatokban érintett:

- KEOP-7.1.1.1. *Települési szilárd-hulladékgazdálkodási rendszerek fejlesztése,*

- KEOP-7.2.3.0. *A települési szilárdhulladék-lerakókat érintő térségi szintű rekultivációs programban,* amely településünkön sikeresen befejeződött 2014. októberében, mely beruházás az önkormányzat vagyonában közel 25 millió Ft értéket képvisel. További fejlesztési programokban is érdekelt önkormányzatunk, pl. pályázati eljárásokban tagként vett részt, így a Társulási tagságnak még mindig van értelme. A Társulásban tagként való részvétel tagdíj fizetéssel járt, amely véglegesen átadott működési támogatásként az önkormányzat adott évi költségvetésében kiadásként jelent meg, évi kb. 60.000.- Ft összegben, amely 2021. évtől kezdődően (a Covid járvány okozta károk enyhítése okán) 0 Ft-ra módosult.

A környezetvédelem terén nagy jelentőséggel bír a hulladék szelektív gyűjtése, a hulladékká vált dolgok évi 2 alkalommal térítésmentes szállításának igénybevétele (lomtalanítás címén). a heti rendszeres szilárdhulladék begyűjtése, elszállítása, ártalmatlanítása, amely zökkenőmentesen biztosított településünkön jelenleg is, de *már nem önkormányzati rendeletbe foglalt keretek között meghatározott közszolgáltató és alvállalkozója közreműködésével,* a DAREH által kötött közszolgáltatási szerződés szerinti feltételek mellett, mivel *a feladatellátás 2023. január 1. napjával állami közfeladat, szervezetileg a MOHU működtetési jogkörébe* soroltan. A MOHU szinte kivétel nélkül a már működő szervezet által fenntartott rendszert alkalmazva kötött szerződéseket a közszolgáltatások biztosítására, így településünkön is megmaradt az eddig is működő szállítási rendszer, melynél akadozik a kötelező ügyfélszolgálat megvalósítása annak ellenére, hogy az érintett közszolgáltató díjmentesen vehet igénybe településünk hivatalában iroda helyiséget ügyfeleik fogadására, ügyeik intézésére.

A hulladékról szóló törvény megengedő a hulladékgazdálkodási feladatellátó Társulási szervezeti rendszerben való működtetésére vonatkozóan, mivel lehetővé teszi ezen Társulások bekapcsolódását és a feladathoz rendelt eszközállománya átadásával való együttműködését, a Társulás vagyona hasznosítását. Mindaddig, amíg a Társulás Társulási Megállapodása tartalmazza az átruházott feladatot, és annak módosítása nem megy végbe, addig az önkormányzat szervezeti és működési szabályzatáról szóló 14/2015. (XI. 27.) önkormányzati rendelet 1. melléklete d) pontjában szabályozottan a DAREH-re átruházott hatáskörben lévő hulladékgazdálkodási feladat végrehajtása hatályban marad. A Társulás Társulási Megállapodása módosítása hatályba lépése időpontja szerint a vonatkozó önkormányzati rendelet felülvizsgálatakor kezdeményezni fogom a hulladékgazdálkodási feladat átruházott hatáskörök közüli hatályon kívül helyezését.

A Társulás megszűnése jelenleg nem opcionális lehetőség mindaddig, amíg a központi jogalkotó másképp nem rendelkezik, továbbá mindaddig fenn kell tartani a tagönkormányzatok tagsági jogviszonyát, amig a futó és még le nem zárt pályázatok (pl. a hulladékszállító edények beszerzése tárgyában benyújtott) elszámolási időszaka alatt. Ez még akár éveket veheti igénybe, így a Társulási vagyon kezelése, annak hasznosítása is okot ad a Társulás további működtetésére. Ehhez olyan alapdokumentumra van szükség, amely egyrészt erre irányul, másrészt leköveti azokat a változásokat (pl. az Orosházi munkaszervezet és a Társulás Orosházi székhelye helyébe lépő Gyulai munkaszervezet és Gyula város székhely beiktatása), ami a napi gyakorlatot leköveti.

Tekintettel arra, hogy a Társulás Társulási Megállapodása még mindig tartalmazza a *hulladékgazdálkodási feladat ellátását*, annak állami feladattá válása okán elkerülhetetlen a Társulás Társulási Megállapodása ide vonatkozó rendelkezésének hatályon kívül helyezése.

A Társulásban viselt tagságunkra tekintettel szükségszerű a Képviselő-testület képviselete, melyhez elengedhetetlen a képviseletre való felhatalmazás, amely a Magyarország helyi önkormányzatairól szóló 2011. évi CVXXXIX. törvény 65. § rendelkezése ad támpontot, miszerint a Képviselő-testületet a település polgármestere jogosult személyesen képviselni. Erről külön előterjesztésben adok tájékoztatást.

**Tisztelt Képviselő-testület!**

Indítványozom a tárgyra vonatkozó előterjesztésben, annak mellékleteként csatolt Társulási Megállapodás módosítására irányadó dokumentumban és a határozati javaslatban foglaltak változtatás nélküli jóváhagyását.

C s a n y t e l e k, 2024. október 07.

Tisztelettel:

..............................................................

Kató Pálné jegyző

**.../2024. (X. .. .) Ökt határozat**

**Tárgy:** *Délkelet-Alföldi Regionális Hulladékgazdálkodási Rendszer Létrehozását célzó Önkormányzati Társulás*

*Társulási Megállapodása módosításának jóváhagyása*

**H a t á r o z a t i javaslat**

1. **Csanytelek Község Önkormányzata Képviselő-testülete** megtárgyalta és változtatás nélkül jóváhagyta ezen határozathoz 1. mellékletként csatolt, a *Délkelet-Alföldi Regionális Hulladékgazdálkodási Rendszer Létrehozását célzó Önkormányzati Társulás Társulási Megállapodása módosításának dokumentumát*, melynek egységes szerkezetbe foglalt iratanyaga az önkormányzat szervezeti és működési szabályzata függelékeként jelenik meg.
2. A Képviselő-testület felhatalmazza Erhard Gyula polgármester urat a tárgyi Társulási Megállapodás Képviselő-testület nevében való, sajátkezű aláírására.

Végrehajtás határideje: Társulás munkaszervezete által megadott időrendben

Végrehajtásért felelős: Erhard Gyula polgármester

Beszámolás határideje: a Társulási Megállapodás aláírását követő soros ülés időpontja

Határozatról értesítést kap:

* Délkelet-Alföldi Regionális Hulladékgazdálkodási Rendszer Létrehozását célzó Önkormányzati Társulás Elnöke és Munkaszervezete Vezetője (Székhelyén)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Tápainé Karkas Krisztina a Csanyteleki Polgármesteri Hivatal Adó- és Pénzügyi Iroda Vezetője
* Irattár